Jelgavā, 2024.gada \_\_\_\_\_\_\_\_ (prot. Nr.\_\_, \_\_p.)

**JELGAVAS VALSTSPILSĒTAS PAŠVALDĪBAS 2024. GADA 23.MAIJA**

**SAISTOŠIE NOTEIKUMI NR.24-**

**“JELGAVAS VALSTSPILSĒTAS PAŠVALDĪBAS TERITORIJAS KOPŠANAS UN BŪVJU UZTURĒŠANAS SAISTOŠIE NOTEIKUMI”**

*Izdoti saskaņā ar Pašvaldību likuma 45.panta pirmās daļas 3. un 4. punktu*

**I. VISPĀRĪGIE JAUTĀJUMI**

1. Saistošie noteikumi nosaka kārtību, kādā kopjama Jelgavas valstspilsētas pašvaldības (turpmāk – Pašvaldība) administratīvajā teritorija, uzturamas būves (ēkas), ciktāl tas saistīts ar sabiedrības drošību, sanitārās tīrības uzturēšanu un pilsētvides ainavas saglabāšanu (turpmāk – saistošie noteikumi), kā arī administratīvo atbildību par saistošo noteikumu neievērošanu.
2. Saistošajos noteikumos lietotie termini:
	1. gājēju celiņš – speciāli ierīkots un gājējiem paredzēts celiņš daudzdzīvokļu dzīvojamās mājas funkcionāli nepieciešamā zemesgabala robežās (ar segumu vai bez tā);
	2. piebrauktuve – attiecīgi aprīkots ceļa (ielas) elements, kas paredzēts transportlīdzekļu piekļūšanai no ceļa (ielas) braucamās daļas līdz īpašumam;
	3. zālājs – publiskajā ārtelpā ar zālaugiem aizņemta vai tam paredzēta teritorija, kura atdalīta no braucamās daļas ar apmali vai robežojas ar brauktuves vai ietves malu.

**II. NEKUSTAMĀ ĪPAŠUMA UN TAM PIEGULOŠĀS TERITORIJAS KOPŠANA**

1. Nekustamā īpašuma un tām piegulošās publiskā lietošanā nodotas Pašvaldības teritorijas – gājēju ietvju, piebrauktuvju un zālāju līdz brauktuves malai, izņemot sabiedriskā transporta pieturvietas, bet ne vairāk kā piecus metrus no fiziskas personas nekustamā īpašuma vai daudzdzīvokļu dzīvojamās mājas funkcionāli nepieciešamā zemesgabala robežas, vai desmit metrus no juridiskas personas nekustamā īpašuma robežas (turpmāk – piegulošā teritorija) – kopšanu nodrošina nekustamā īpašuma īpašnieks vai tiesiskais valdītājs, tajā skaitā:
	1. būves īpašnieks vai tiesiskais valdītājs, ja nekustamais īpašums sastāv no zemesgabala un būves, kas pieder dažādām personām (dalītais īpašums), vai zemes īpašnieks, ja būves īpašnieks nav zināms;
	2. daudzdzīvokļu dzīvojamās mājas pārvaldnieks vai dzīvokļu īpašnieku kopība (gadījumā, ja dzīvokļu īpašnieku kopība ir pieņēmusi lēmumu par dzīvojamai mājai funkcionāli nepieciešamā zemesgabala kopšanas nodrošināšanu bez pārvaldnieka starpniecības, lēmumā nosakot darbu kārtību un dzīvokļu īpašnieku atbildību), ja nekustamā īpašuma sastāvā ir daudzdzīvokļu māja.
2. Saistošo noteikumu 3. punktā minētās personas nekustamajam īpašumam piegulošajā teritorijā nodrošina:
	1. zāles nopļaušanu pēc nepieciešamības, nepieļaujot zāles garumu virs 20 cm, pēc pļaušanas nodrošinot zāles savākšanu no ietvēm un brauktuvēm;
	2. ietvju un gājēju celiņu tīrīšanu līdz plkst. 7.30, nepieļaujot seguma virsmu bojājumus;
	3. atkritumu, tajā skaitā nokritušo lapu, nokaltušo augu un zaru savākšanu, nepieļaujot šo atkritumu uzkrāšanos un nokļūšanu nekustamajam īpašumam blakus esošajā teritorijā un nodrošinot to izvešanu vai apsaimniekošanu.
3. Ietvju un gājēju celiņu tīrīšanu no sniega un kaisīšanu ar pretslīdes materiāliem piegulošajā teritorijā nodrošina gājēju ietves īpašnieks vai tiesiskais valdītājs.
4. Daudzdzīvokļu dzīvojamās mājas dzīvokļu īpašnieku kopība vai pārvaldnieks veic daudzdzīvokļu dzīvojamās mājas teritorijas (dzīvojamai mājai funkcionāli nepieciešamo vai piesaistīto zemesgabalu) sakopšanas darbus, ievērojot šādu kārtību:
	1. zāles nopļaušanu, nepieļaujot zāles garumu virs 20 cm;
	2. ietvju un gājēju celiņu tīrīšanu un kaisīšanu ar pretslīdes materiāliem, nepieļaujot seguma virsmu bojājumus, līdz plkst. 7.30, bet no dienas laikā sasniguša sniega attīrīšanu – līdz plkst. 18.00.
5. Notīrīto sniegu novieto vietās, kur tas netraucē gājēju un transporta kustību un piekļuvi ugunsdzēsības hidrantiem, nepieļaujot nokļūšanu blakus esošajā teritorijā
6. Nedzīvojamās ēkas teritorijas kopšanu nodrošina nekustamā īpašuma īpašnieks vai tiesiskais valdītājs vai būves īpašnieks, ja nekustamais īpašums sastāv no zemesgabala un būves, kas pieder dažādām personām, vai zemes īpašnieks, ja būves īpašnieks nav zināms, ievērojot saistošo noteikumu 6.1. vai 6.2. apakšpunkta prasības.
7. Neapbūvēta nekustamā īpašuma teritorijā nekustamā īpašuma īpašnieks vai tiesiskais valdītājs nodrošina zāles (zāliena) nopļaušanu ne retāk kā divas reizes gadā līdz kārtējā gada 30. jūnijam un 15. septembrim, nepieļaujot zāles garumu virs 20 cm:
	1. visā teritorijā, ja nekustamais īpašums saskaņā ar Pašvaldības teritorijas plānojuma funkcionālo zonējumu atrodas daudzstāvu dzīvojamās apbūves, publiskās apbūves vai jauktas centra apbūves teritorijā un nokritušo lapu, nokaltušo augu, zaru savākšanu, nepieļaujot to uzkrāšanos un nokļūšanu nekustamajam īpašumam blakus esošajā teritorijā, ka arī nodrošinot to izvešanu vai apsaimniekošanu;
	2. piecu metru platā joslā gar blakus esošā apbūvētā īpašuma robežām, ja neapbūvētais nekustamais īpašums saskaņā ar Pašvaldības teritorijas plānojuma funkcionālo zonējumu atrodas ārpus daudzstāvu dzīvojamās apbūves, publiskās apbūves vai jauktas centra apbūves teritorijas.

**III. ATVIEGLOJUMI**

1. No saistošo noteikumu 4.1.–4.3. apakšpunktā noteiktajiem pienākumiem par īpašumam piegulošās teritorijas kopšanu var tikt atbrīvots (turpmāk – atvieglojumi) viendzīvokļa dzīvojamās mājas, kura netiek izmantota saimnieciskajai darbībai (turpmāk nodaļā III. ATVIEGLOJUMI – īpašums), īpašnieks vai tiesiskais valdītājs, kurš īpašumā deklarēts viens vai kopā ar nepilngadīgu personu un kuram ir noteikta I vai II invaliditātes grupa un trūcīgas vai maznodrošinātas mājsaimniecības statuss.
2. Saistošo noteikumu 10. punktā noteikto atvieglojumu var saņemt aktuālajā trūcīgas vai maznodrošinātas mājsaimniecības statusa periodā.
3. Lai saņemtu saistošo noteikumu 10. punktā noteikto atvieglojumu, īpašniekam vai tiesiskajam valdītājam, jāiesniedz iesniegums Pašvaldības iestādē "Pilsētsaimniecība".
4. Lēmumu par atvieglojuma piešķiršanu vai atteikumu to piešķirt, pieņem Pašvaldības iestāde "Pilsētsaimniecība" viena mēneša laikā pēc saistošo noteikumu 12. punktā noteikto dokumentu saņemšanas.
5. Ja īpašniekam vai tiesiskajam valdītājam ir zuduši apstākļi vai viņš uzzinājis par apstākļu neesību, kas ir pamatojums atvieglojuma saņemšanai, viņam ir pienākums piecu darba dienu laikā par to rakstveida paziņot Pašvaldības iestādei "Pilsētsaimniecība".

**IV. PRASĪBAS BŪVJU FASĀDEI UN CITU ĀRĒJO KONSTRUKCIJU UZTURĒŠANAI**

1. Ja uz ēkas fasādes elementiem (piemēram, ēkas jumta, karnīzes, ūdens noteku caurules vai balkona u.c.) atrodas sniegs, lāstekas vai ledus, kas publiskā ārtelpā rada apdraudējumu, ēkas īpašniekam vai tiesiskajam valdītājam nekavējoties jānorobežo teritorija ap bīstamo vietu, par to informējot Pašvaldības iestādi "Jelgavas digitālais centrs" pa diennakts iedzīvotāju atbalsta tālruni 8787, un ne vēlāk kā 24 stundu laikā no teritorijas norobežošanas brīža, jānotīra sniegs, lāstekas vai ledus no ēkas fasādes elementiem un jānovāc sniegs vai ledus no ietvēm un gājēju celiņiem braucamās daļas un citām vietām, kur tas var traucēt gājēju un transporta kustībai.
2. Par būves uzturēšanu atbild noteikumu 3. punktā minētās personas.
3. Būvju ārējās fasādes un citas ārējās konstrukcijas jāuztur tādā tehniskajā stāvoklī un izskatā, kas nedegradē vidi un nebojā apkārt esošo ainavu, ievērojot šādas prasības:
	1. nepieļaut būvju dekoratīvo elementu bojājumus;
	2. atjaunot būvju fasāžu un citu ārējo konstrukciju krāsojumu gadījumā, ja tas nolūp, noskalojas vai citādi zaudē sākotnējo stāvokli;
	3. nepieļaut būvju lietusūdens novadīšanas sistēmu elementu bojājumus vai to neesamību;
	4. nodrošināt logu stiklojumu, atjaunot deformētas palodzes, novērst citus līdzīgus bojājumus;
	5. nepieļaut un nekavējoties likvidēt uz būvju fasādēm vai citām ārējām konstrukcijām, kā arī lietusūdens novadīšanas sistēmā augošu zāli, krūmus, kokus;
	6. nodrošināt nekustamajā īpašumā esošo žogu, vārtu uzturēšanu tehniskā un vizuālā kārtībā, to atjaunošanu, remontēšanu vai nojaukšanu;
	7. nekavējoties likvidēt nepiemērotus uzrakstus un zīmējumus uz būvju fasādēm, citām ārējām konstrukcijām, žogiem un vārtiem;
	8. nodrošināt atkritumu urnu uzturēšanu vizuālā un tehniskā kārtībā.

**V. ADMINISTRATĪVĀ ATBILDĪBA PAR SAISTOŠO NOTEIKUMU PĀRKĀPŠANU**

1. Administratīvā pārkāpuma procesu par saistošo noteikumu prasību neievērošanu veic Pašvaldības iestāde "Jelgavas pašvaldības policija".
2. Par saistošo noteikumu 4., 8., 9., 15. un 17. punktā prasību pārkāpšanu, ja sods nav noteikts citos nozari regulējošajos normatīvajos aktos, piemēro administratīvo sodu šādā apmērā:
	1. fiziskām personām piemēro brīdinājumu vai naudas sodu līdz simt naudas soda vienībām,
	2. juridiskām personām piemēro brīdinājumu vai naudas sodu līdz trīssimt naudas soda vienībām.

**VI. NOSLĒGUMA JAUTĀJUMS**

1. Atzīt par spēku zaudējušiem Jelgavas valstspilsētas pašvaldības 2022. gada 28. oktobra saistošos noteikumus Nr. 22-36 "[Jelgavas valstspilsētas pašvaldības teritorijas kopšanas un būvju uzturēšan](https://likumi.lv/ta/id/250145-jelgavas-pilsetas-administrativas-teritorijas-labiekartosana-un-inzenierbuvju-uzturesana)as saistošie noteikumi".

Jelgavas valstspilsētas pašvaldības domes priekšsēdētājs A.Rāviņš